Broj: 711-I-2864-P-324-22/23-06-19

Zagreb, 08. prosinca 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Milana Lakovića, OIB:**, **……………..,** **direktora-člana Uprave trgovačkog društva Odvodnja Poreč d.o.o.**, pokrenutom na temelju neanonimne prijave na radnom sastanku 21. rujna 2023. g. pod brojem: 711-I-2014-P-324-22/23-03-19, na 33. sjednici održanoj 08. prosinca 2023., donosi sljedeću

**ODLUKU**

1. **Obveznik Milan Laković, direktor-član Uprave trgovačkog društva Odvodnja Poreč d.o.o., istovremenim obnašanjem navedene dužnosti i obnašanjem funkcije člana Nadzornog odbora u trgovačkom društvu Veletržnica ribe Poreč d.o.o. do 30. lipnja 2022.g. te obnašanjem funkcije člana Nadzornog odbora trgovačkog društva Pazenatik d.o.o. do 08. srpnja 2022.g. počinio je povredu članka 18. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Milanu Lakoviću se izriče opomena.**

Obrazloženje

 Povjerenstvo je dana 07. srpnja 2022. pod brojem 711-U-6569-Pp-324/22-01-4 zaprimilo neanonimnu prijavu moguće povrede odredbi ZSSI-a podnesena protiv obveznika Milana Lakovića povodom koje je otvorilo predmet Pp-324/22.

 U navedenoj prijavi se u bitnome navodi kako je obveznik Milan Laković, direktor-član Uprave trgovačkog društva Odvodnja Poreč d.o.o. ujedno i član Nadzornog odbora trgovačkog društva Veletržnica ribe Poreč d.o.o.

 Povjerenstvo je po zaprimljenoj prijavi izvršilo uvid u registar obveznika te je utvrdilo da obveznik Milan Laković obnaša dužnost direktora-člana Uprave trgovačkog društva Odvodnja Poreč d.o.o. od 25. prosinca 2022.g., dok je u razdoblju 25. prosinca 2021.g. do 31. ožujka 2022.g. obnašao dužnost direktora-člana Uprave trgovačkog društva Usluga Poreč d.o.o. Slijedom navedenog, a povodom obnašanja navedene dužnosti obveznik Milan Laković dužan je postupati sukladno odredbama ZSSI-a.

 Uvidom u imovinsku karticu koju je obveznik podnio povodom stupanja na dužnost 02. svibnja 2022.g. utvrđeno je kako je isti naveo da obnaša dvije javne dužnosti i to dužnost direktora-člana Uprave trgovačkog društva Odvodnja Poreč d.o.o. te dužnost direktora-člana Uprave trgovačkog društva Usluga Poreč d.o.o. Osim navedenog, u rubrici „Ostala članstva i funkcije obveznika u drugim pravnim osobama, udruženjima, udrugama i organizacijama“, obveznik je naveo kako je član Nadzornog odbora u dva trgovačka društva, i to trgovačkog društva Veletržnica ribe Poreč d.o.o. i trgovačkog društva Pazenatik d.o.o.

 Dana 26. siječnja 2022.g. obveznik se obratio Povjerenstvu Sa zahtjevom za mišljenje u kojem postavlja upit može li istodobno obnašati dužnost direktora-člana Uprave u trgovačkom društvu Odvodnja Poreč d.o.o. i Usluga Poreč d.o.o. Pritom je obveznik naveo i kako je na dužnost direktora-člana Uprave trgovačkog društva Odvodnja Poreč d.o.o. izabran dana 17. prosinca 2021.g.

 U odnosu na navedeno Povjerenstvo je dana 04. veljače 2022.g. donijelo mišljenje broj 711-I-493-M-40/22-02-21 u kojem se upućuje obveznika da sukladno čl. 18. stavku 1. ZSSI-a isti ne može istovremeno obnašati dvije dužnosti te da je dužan razriješiti nastalu situaciju u roku 60 dana od stupanja na dužnost, a kako je to propisano člankom 8. ZSSI-a.

 Povjerenstvo je dana 27. travnja 2022.g. zaprimilo Odluku KLASA: 363-01/22-01/4, URBROJ: 2167/01-53-65-04/1-22-7 od 23. ožujka 2022.g. kojom se obveznik Milan Laković opoziva s dužnosti direktora-člana Uprave trgovačkog društva Usluga Poreč d.o.o. slijedom čega je razvidno da je obveznik nastavio obnašati svoju dužnost kao direktor-član Uprave trgovačkog društva Odvodnja Poreč d.o.o.

 Nadalje, a u odnosu na obnašanje funkcije člana Nadzornog odbora u trgovačkim društvima Veletržnica ribe Poreč d.o.o. i Pazenatik d.o.o. Povjerenstvo je utvrdilo da je obveznik navedene funkcije obnašao istovremeno s obnašanjem dužnosti direktora-člana Uprave trgovačkog društva Odvodnja Poreč d.o.o.

 Naime, sukladno dokumentaciji dostavljenoj od strane navedenih trgovačkih društava obveznik je podnio ostavku na mjesto člana Nadzornog odbora trgovačkog društva Veletržnica ribe Poreč d.o.o. dana 30. lipnja 2022.g., a na mjesto člana Nadzornog odbora trgovačkog društva Pazenatik d.o.o. dana 09. studenog 2022.g.

Slijedom navedenog, Povjerenstvo je na stručnom radnom sastanku Povjerenstva održanom dana 21. rujna 2023. utvrdilo postojanje pretpostavki za pokretanje postupka radi moguće povrede članka 18. stavka 1. ZSSI-a te je o istome obavijestilo obveznika obaviješću Broj: 711-I-2014-P-324-22/23-03-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se očitovao dana 24. listopada 2023.g. navodeći da je na sjednici Skupštine društva USLUGA POREČ d.o.o., sa sjedištem u Poreču - Parenzo (Grad Poreč - Parenzo), dana 17.12.2021. godine, imenovan za člana uprave društva Usluga Poreč d.o.o. - direktora, na razdoblje od 01.01.2022. godine do 30.06.2022. godine te da je istoga dana na sjednici Skupštine društva ODVODNJA POREČ d.o.o., sa sjedištem u Poreču - Parenzo (Grad Poreč- Parenzo), imenovan i za člana uprave društva Odvodnja Poreč d.o.o. - direktora, na razdoblje od 01.01.2022. godine do 30.06.2022. godine.

Obveznik ističe da je nakon imenovanja za člana uprave - direktora društava Usluga Poreč d.o.o. i Odvodnja Poreč d.o.o., 25.12.2021. godine stupio na snagu ZSSI koji u članku 3. stavak 1. točka 40. proširuje krug obveznika ZSSI-a i na predsjednike i članove uprava trgovačkih društava u kojima JLPRS imaju većinski udio te predsjednike i članove uprava trgovačkih društava koji su u većinskom vlasništvu trgovačkih društava u kojima većinski udio ima JLPRS. Obzirom na navedeno, obveznik ističe kako je zatražio od Povjerenstva mišljenje o zakonitosti daljnjeg obnašanja obje dužnosti člana uprave - direktora. Obveznik ističe da je u skladu sa zaprimljenim Mišljenjem Povjerenstva od 4. veljače 2022. godine, prema kojem ga se obavještava da ne može istovremeno obnašati dvije dužnosti člana uprave, na sjednici Skupštine društva Usluga Poreč d.o.o. održanoj dana 23.03.2022. godine, Odlukom o opozivu Uprave Društva - direktora opozvan s navedene dužnosti s danom 31.03.2022.godine, na njegov zahtjev.

Nadalje, obveznik navodi da je na sjednici Skupštine društva Odvodnja Poreč d.o.o. Odlukom o opozivu Uprave društva Odvodnja Poreč d.o.o. - direktora, dana 23.03.2022. godine, opozvan s navedene dužnosti, te da je Odlukom o imenovanju Uprave društva Odvodnja Poreč d.o.o. - direktora, ponovo imenovan za člana uprave društva Odvodnja Poreč d.o.o. - direktora, na mandat od 4 četiri godine, počevši od 01.04.2022. godine. Ističe da je potom u zakonskom roku dostavio imovinsku karticu te da je u istoj naveo da je ujedno i član Nadzornog odbora trgovačkog društva VELETRŽNICA RIBE POREČ d.o.o., i trgovačkog društva PAZENATIK d.o.o., s naznakom da mu članstvo u Nadzornom odboru društva Pazenatik d.o.o. ističe 08.07.2022. godine. Obveznik nadalje navodi da budući je ZSSI znatno proširio krug obveznika primjene i način postupanja (dosadašnjih) javnih dužnosnika, te je bez ustaljene prakse stvorio nedoumice oko pravilnog tumačenja članka 18., a pogotovo stavka 2. tog članka ZSSI-a, a kako bi se izbjegla dvojba oko primjene članka 18. stavak 2. ZSSI, podnio ostavku na mjesto člana Nadzornog odbora trgovačkog društva Veletržnica ribe Poreč d.o.o., neposredno nakon podnošenja imovinske kartice. Ističe i kako je Skupština društva Veletržnica ribe Poreč d.o.o. na sjednici održanoj dana 30.06.2022. godine, istog dana, kada je donijela odluku o davanju razrješnice upravi društva - direktoru Veletržnice ribe Poreč d.o.o., g. Dušku Kišberiiu. donijela i odluku kojom ga je razriješila članstva u Nadzornom odboru društva Veletržnica ribe Poreč d.o.o. Obveznik stoga ističe da je funkciju člana Nadzornog odbora društva Veletržnica ribe Poreč d.o.o. obnašao od 08.02.2019. godine do 30.06.2022. godine. Nadalje, a u odnosu na obnašanje funkcije člana Nadzornog odbora društva Pazenatik d.o.o. ističe da mu je drugi četverogodišnji mandat u navedenom društvu istekao 08.07.2022. godine, kao što je i naveo u imovinskoj kartici. Obveznik navodi kako isključivo zbog stupanja na snagu novog ZSSI, zbog čega je i dao ostavke na mjesto člana Nadzornog odbora društva Veletržnica ribe Poreč d.o.o. i člana uprave društva Usluga Poreč d.o.o., nakon isteka mandata nije prihvatio novo imenovanje na mjesto člana nadzornog odbora društva Pazenatik d.o.o. Međutim, obveznik navodi da bez da bi o tome bio na bilo koji način obaviješten, naknadnim uvidom u sudski registar trgovačkog društva Pazenatik d.o.o. ustanovio da je u sudskom registru nadležnog trgovačkog suda i dalje upisan kao član nadzornog odbora društva Pazenatik d.o.o., odnosno da nije brisan, stoga je opreza radi, iako mu je samim istekom mandata članstvo u nadzornom odboru prestalo, dodatno 09.11.2022.g. podnio i ostavku.

Obveznik dodatno napominje da je posljednja, 12. sjednica Nadzornog odbora navedenog društva Pazenatik d.o.o. održana u mjesecu kolovozu 2021. godine, tako da time što je formalno bio upisan kao član Nadzornog odbora u sudskom registru, u spornom razdoblju, u kojem nakon 12. sjednice nije održana niti jedna iduća sjednica, niti u kojem slučaju nije mogao sudjelovati u radu Nadzornog odbora, nije mogao biti u sukobu interesa i štetno utjecati na poslovanje navedenog društva Pazenatik d.o.o. i donošenje odluka. U odnosu na osnovanost pokretanja postupka obveznik navodi da je točno da članak 18. stavak 1. ZSSI propisuje da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, ali da stavak 2. navedenog članka propisuje iznimku odnosno da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Obveznik napominje kako za vrijeme obnašanja funkcije člana Nadzornih odbora u prethodno navedenim društvima, a time i u društvu Pazenatik d.o.o., nije primao nikakvu naknadu. U prilog navedenome u privitku ovog očitovanja dostavlja Odluku o visini i načinu obračuna naknade za rad članova nadzornog odbora i uprave društva PAZENATIK d.o.o. od 08.07.2014.g. prema kojoj je propisano da se „Članovima nadzornog odbora za njihov rad u nadzornom odboru neće isplaćivati naknada." Isto tako obveznik ističe da budući da su društva Odvodnja Poreč d.o.o. i Pazenatik d.o.o. međusobno povezana trgovačka društva, a iz razloga što jedan od članova društva Odvodnja Poreč d.o.o. Općina Sveti Lovreč, a koji član je ujedno i jedini član društva Pazenatik d.o.o., te obzirom da za članstvo u nadzornom odboru društva Pazenatik d.o.o. nikada nije primao naknadu, smatra da se u ovom slučaju primjenjuje članak 18. stavak 2. ZSSI-a, stoga bi Povjerenstvo trebalo utvrditi da ne postoje daljnje pretpostavke za vođenje postupka. Isto tako, obveznik ističe kako je Povjerenstvo u više slučajeva dalo mišljenja kako se osobe koje su obavljale funkcije definirane temeljem ZSSI, u trenutku stupanja na snagu ZSSI-a, a kojima je naknadno prestao mandat na istoj funkciji, neće smatrati obveznicima ZSSI-a, smatrajući da su prestankom obnašanja dužnosti, na temelju podnesene ostavke u primjerenom roku nakon njegova stupanja na snagu ili na drugi način, razriješili okolnosti temeljem koje bi bili smatrani obveznikom ZSSI-a. Navedena mišljenja davana su radi poštivanja osnovnih pravnih načela zabrane retroaktivne primjene zakona. Naime, u trenutku prihvaćanja imenovanja na predmetne dužnosti, osobe nisu mogle znati i očekivati da će postati obveznicima ZSSI-a. Obveznik ističe kako je Povjerenstvo naknadno zauzelo stav da se kao primjereni rok za usklađenje s ZSSI ima smatrati 30. rujan 2022. godine te stoga ističe da budući da ga je Skupština društva Veletržnice ribe Poreč d.o.o. razriješila dužnosti člana nadzornog odbora 30.06.2022. godine te obzirom na prethodno navedena mišljenja i tumačenja, smatra da je Povjerenstvo trebalo utvrditi, imajući u vidu potrebu da se prema svim osobama u istovjetnim situacijama ZSSI-a treba primijeniti na isti način, odnosno, kao i u odnosu na g. Duška Kišberija, kojem je funkcija prestala odlukom istoga dana 30.06.2022. godine, na istoj sjednici Skupštine društva Veletržnice ribe Poreč d.o.o., kako ne postoje pretpostavke za daljnje vođenje postupka.

U odnosu na članstvo u Nadzornom odboru društva Pazenatik d.o.o., ističe da je postupao u dobroj vjeri i sukladno zakonskim propisima te da je neprihvaćanjem novog mandata u nadzornom odboru društva Pazentik d.o.o., prethodni četverogodišnji mandat prestao s danom 08.07.2022. godine. U prilog navedenom obveznik citira tumačenje prof. Jakše Barbića, Pravo društava, Knjiga druga, Društva kapitala, Svezak II., Šesto, izmijenjeno i dopunjeno izdanje, Organizator, Zagreb, 2013., koji na str. 427. vezano za izbor odnosno imenovanje članova nadzornog odbora ističe: „Da bi izbor bio potpun, potrebno je da se izabrani član prihvati članstva u nadzornom odboru, a to može učiniti izričitom izjavom volje ili konkludentnom radnjom, primjerice time što počne obavljati funkciju. Izjavu volje upućuje onom organu Hi tijelu u društvu koje ga je izabralo... “ te ponavlja kako s obzirom da nije prihvatio članstva u nadzornom odboru društva Pazenatik d.o.o. ni izričitom izjavom volje, a niti se može tumačiti da je to učinio konkludentnom radnjom jer se sjednice nadzornog odbora društva Pazenatik d.o.o. u međuvremenu (od kolovoza 2021. godine) nisu niti održavale, smatra da nije ponovno niti mogao biti imenovan članom Nadzornog odbora društva Pazenatik d.o.o., već je ostao isključivo formalno upisan kao član Nadzornog odbora u sudskom registru nadležnog trgovačkog suda. Obveznik napominje kako je u više navrata vršio uvid u sudski registar, a kako se nerijetko događa da zbog velikog broja predmeta na Trgovačkom sudu promjena upisa traje i po nekoliko mjeseci te da nije sumnjao u prestanak mandata u navedenom društvu. U prilog navedenome govori i to što unatoč isteka mandata i naknadno danoj ostavci, Trgovački sud još uvijek nije proveo promjenu člana Nadzornog odbora trgovačkog društva Pazenatik d.o.o.

Stoga obveznik navodi kako s obzirom da stupanjem na snagu novog ZSSI koji na potpuno novi i drugačiji način regulira postupanje javnih dužnosnika, proširuje krug obveznika primjene istog, te obzirom na nepostojanje ustaljene prakse u postupanju i dvojbe oko tumačenja stavka 2. članka 18. ZSSI, a s obzirom da za članstvo u Nadzornim odborima navedenih društava nije primao nikakvu naknadu, te da je sve podatke o članstvu u nadzornim odborima naveo u imovinskoj kartici od 02.05.2022.g., kao i onoj od 23.01.2023.g., bez prikrivanja i namjere povrede ZSSI, da se sjednice Nadzornog odbora društva Pazenatik d.o.o. u spornom razdoblju uopće nisu održavale pa nije mogao donositi odluke, kao niti biti u sukobu interesa i nije mogao štetno utjecati na poslovanje navedenog društva Pazenatik d.o.o. i donošenje odluka, odnosno da je, sukladno uvodno navedenom i nastavno na zatraženo mišljenje Povjerenstva, te sukladno tumačenju Povjerenstva podnio ostavke na članstvo u upravi društva Usluga Poreč d.o.o., u nadzornom odboru društva Veletržnica ribe Poreč d.o.o. u primjerenom roku, čim je ustanovio možebitnu primjenu članka 18. st.1. ZSSI, odnosno da mu je članstvo u Nadzornom odboru društva Pazenatik d.o.o. isteklo 08.07.2022. godine kao i neprihvaćanjem novog mandata, slijedom čega smatra da se ne radi o povredi odredaba ZSSI i da nema osnove za pokretanje postupka o mogućoj povredi ZSSI te predlaže Povjerenstvu da donese odluku da ne postoje pretpostavke za pokretanje postupka vezno za moguću povredu odredbe 18. st. 1. ZSSI.

Povjerenstvo ističe kako člankom 3. stavcima 1. i 2. ZSSI-a propisano tko su obveznici u smislu toga Zakona te se javnom dužnošću, pod točkom 40. navedenog članka, smatra i obnašanje funkcije člana Uprave-direktora trgovačkih društava u većinskom vlasništvu jedinica lokalne i/ili područne (regionalne) samouprave.

Povjerenstvo ističe kako je čl. 18. st. 1. ZSSI-a propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Jedina iznimka od navedenog propisana je člankom 18. stavkom 2. ZSSI-a kojim je propisano da obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo ističe kako obavljanje funkcije člana Nadzornog odbora trgovačkog društva Pazenatik d.o.o. ne pripada nabrojanim iznimkama od zabrane koju propisuje članka 18. stavak 1. ZSSI-a, odnosno činjenica da se u vlasničkoj strukturi trgovačkog društva Odvodnja Poreč d.o.o. i Pazenatik d.o.o. nalazi ista jedinica lokalne samouprave ne čini navedena društva povezanima u smislu odredbi ZSSI-a.

U odnosu na navode obveznika vezano za proces prilagodbe do 30. rujna 2022.g. Povjerenstvo ističe kako je u više slučajeva osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da se neće smatrati obveznicima ZSSI-a smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznikom ZSSI-a. Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Međutim, u konkretnom slučaju obvezniku nije prestala dužnost temeljem koje je dužan pridržavati se odredba ZSSI-a te je on nastavio obnašati dužnost direktora-člana Uprave trgovačkog društva Odvodnja Poreč d.o.o. i nakon 30. rujna 2022.g. slijedom čega se na njega navedeno postupanje ne može primijeniti.

Slijedom navedenog, Povjerenstvo ističe kako je istovremenim obnašanjem dužnosti direktora-člana Uprave trgovačkog društva Odvodnja Poreč d.o.o. i obnašanjem funkcije člana Nadzornog odbora u trgovačkom društvu Veletržnica ribe Poreč d.o.o. do 30. lipnja 2022.g. te obnašanjem funkcije člana Nadzornog odbora trgovačkog društva Pazenatik d.o.o. do 08. srpnja 2022.g. počinio povredu članka 18. stavka 1. ZSSI-a.

Slijedom navedenog, Povjerenstvo je donijelo odluku kao u točki I. izreke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 17. i 18., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

 Povjerenstvo ističe kako je prilikom odmjeravanja vrste sankcije uzelo u obzir činjenicu da se radi o obvezniku protiv kojeg do sada Povjerenstvo nije vodilo postupak, da se obveznik u kratkom roku razriješio s navedenih funkcija u oba trgovačka društva te da za članstvo u Nadzornim odborima nije primao novčanu naknadu.

 S obzirom na ovako iznesene okolnosti Povjerenstvo je opravdanom smatralo sankciju opomene.

 Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Milan Laković, osobnom dostavom
2. Podnositelju na znanje

 3. Objava na mrežnim stranicama Povjerenstva nakon uredne dostave obvezniku

 4. Pismohrana